《初闻镫船鼓吹歌》
明代·杜浚

一声著人如梦中，双槌再下耳作聋。三下四下管弦沸，镫船鼓声天上至。

居然列坐倚船弦，惊指遥看相诧异。鼓声渐逼船渐近，亦解回环左右戏。

急攒冷点槌犹涩，春雷坎坎初惊蛰。吹弹节鼓鼓倔强，中有闲声阑不入。

吁嗟此时听鼓止听鸣，谁能打掏声里情。谁能眼底求精妙，乍许胸中见太平。

太平久远知者稀，万历年间闻而知。九州富庶无旌麾，扬州之域尤稀奇。

谁致此者帝轩羲，下有江陵张太师。江陵初年执国政，乐事无多庙谟竞。

尔时秦淮一条水，伐鼓吹笙犹未盛。江陵此日富强成，圣人宫中奏云门。

后来宰相皆福人，普天物力东南倾。豪奢横溢散向水，此水不须重过秦。

王家谢家侈纨裤，湖海游人斗词赋。广陵女儿绝可怜，新安金帛谁知数。

旧都冠盖例无事，朝与花朝暮酒暮。水嬉不待二月半，袨服新妆桃叶渡。

高楼夹水对排窗，卷起珠帘人面素。腾腾便有鼓音来，镫船到处游船开。

烛龙但恨天难夜，赤凤从教昼不回。皇天此时亦可哀，龟年协律正奇材。

善和坊接平康街，弄儿狎客多渠魁。船中百瓮梁溪酒，胆大心雄选锋手。

苏州箫管虎丘腔，太仓弦索昆山口。镇江染红制璎珞，廿腕珠镫悬一角。

当前置鼓大如筐，黄金钉铰来淮阳。此声一驩众声集，不独火中闻霹雳。

风雨丛中百鸟鸣，旌旗队里将军立。熬波煮火火更然，积响沈舟舟未湿。

可怜如此已快意，未到端阳百分一。记我来时卯与辰，其时海内久风尘。

石榴花发照溪津，友生置酒我为宾。下船稍迟渡口塞，踏人肩背人怒嗔。

镫光鼓吹河河遍，衔尾蟠旋成一串。蔽亏果觉星河覆，演弄早使鱼龙颤。

众人汹汹我静赏，初奏此时差可辩。须臾光响相纠结，惟闻森森沈沈直上翻云汉。

东船西舫更交加，下视何由睹寸澜。偶然闪倏透水处，如金在镕风掣电。

楼楼堂客船船妓，近不闻声远察面。呜呼此时镫船更难动，但坐饱食挥槌调丝按孔相凌乱。

侯家别携清商部，那得于中闻唱叹。复有劣鼓与劣吹，就中藏拙谁能见。

爆竹声低烟雾浓，暂借香风解沾汗。露零雨下不得退，乐极生悲真可厌。

酒醒忽迷此何地，魂销略记伊堪恋。直至明朝亭午，船松却退人相羡。

归来沈眠须竟日，流莺啼破河阳战。此后游人数日稀，清淮十里桃花片。

记得座中客，能说王稚登。稚登挝鼓湘兰舞，赏音击节屠长卿。

后来好事潘景升，晚节犹数茅止生。绝艺于今谁作主，李小大歌张卯舞。

当时惆怅说于今，忍见于今又说古。年复年来事可叹，镫船伐鼓鼓不欢。

辛壬之际大饥疫，惟见凤陵烽火，照见秦淮白骨横青滩。

桃叶何须怨寂寞，天子孤立在长安。吾闻是时宰相薛复周，黄金至厚封疆仇。

公卿济济咸一德，坐令战鼓逼龙楼。甲申三月鼓遂破，断管残丝复谁和。

半间堂里起笙歌，平章舟上称朝贺。试问当时雷海青，阶下池头还几个。

新剧惟传《燕子笺》，杀人有暇上游船。行人何必近前听，荼毒鼓中无性命。

同时阿谁伎，畜尔惟有刘黄高左五侯耳。君不见师延靡靡濮上水，未若《玉树后庭》美。

赏音何人丞相嚭，相对掀髯复切齿。一拨弦中半壁亡，一棒鼓中万人死。

鼓急弦惊曲不长，两年歇绝随渔阳。有客徒怜桥下水，无人不断渡边肠。

及此相看真分外，何许藏舟一舟在。拂尘捍拨初光辉，奋槌扬袖蓝缕衣。

不镫漫乘夕波出，无伴知从何处归。争新夸奇各有故，君看西风桃李枝。

西风一枝众称异，东风万树空尔为。入耳悲欢难具说，醉里分明寸心热。

呜呼汉代金仙唐舞马，此事千年无有者。兴亡不入心手间，然后声音如雨下。

探汤挝鼓蒺藜刺，应有心肝碍胸次。余音漠漠搅飞絮。

镫船镫，过桥去，过桥去，伤鼓声。长歌短歌歌当成，陇西李贺抽身死，举杯相属樊川生。

此生流落江南久，曾听当时煞尾声。又听今朝第一声。

作者简介：（1610—1686或1611—1687）明末清初湖北黄冈人，原名绍先，字于皇，号茶村，又号西止，晚号半翁。明崇祯十二年乡试副榜。避乱流转于南京、扬州，居南京达四十年。少倜傥，欲赫然著奇节，既不得于所试，遂刻意为诗，以此闻名。著有《变雅堂集》。